CELEX: C2007/269/134
Language: el
Date: 2007-11-10 00:00:00
Title: Υπόθεση F-101/07: Προσφυγή που ασκήθηκε στις 3 Οκτωβρίου 2007 — Cova κατά Επιτροπής

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/73
            
         Προσφυγή που ασκήθηκε στις 3 Οκτωβρίου 2007 — Cova κατά Επιτροπής
   (Υπόθεση F-101/07)
   (2007/C 269/134)
   Γλώσσα διαδικασίας: η αγγλική
   Διάδικοι
   
      Προσφεύγων: Philippe Cova (Βρυξέλλες, Βέλγιο) (εκπρόσωπος: Σ. Παππάς, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ζητεί από το Δικαστήριο ΔΔ:
   
               —
            
            
               Να ακυρώσει την από 29 Ιουνίου 2007 απόφαση της αρμόδιας για τους διορισμούς αρχής (στο εξής: ΑΔΑ), κατά το μέτρο που δεν του χορηγεί την προβλεπόμενη στο άρθρο 7, παράγραφος 2, του Κανονισμού Υπηρεσιακής Καταστάσεως (στο εξής: ΚΥΚ) εξισωτική αποζημίωση λόγω αναλήψεως διευθυντικών καθηκόντων για διάστημα πέραν του έτους·
            
         
               —
            
            
               Να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   1.   Παράβαση του άρθρου 7, παράγραφος 2, του ΚΥΚ από την ΑΔΑ:
   
               —
            
            
               Σκοπός του άρθρου 7, παράγραφος 2, του ΚΥΚ είναι η εξασφάλιση της απρόσκοπτης λειτουργίας της υπηρεσίας σε περίπτωση χηρείας μιας θέσεως· κατ' ορθήν ερμηνεία της διατάξεως αυτής, η προσωρινή κατοχή μιας θέσεως πρέπει να διαρκεί όσο το δυνατόν λιγότερο χρόνο, γι' αυτό και η διοίκηση παρωθείται να θέσει το ταχύτερο δυνατόν τέρμα στην προσωρινή κατοχή της θέσεως διορίζοντας σ' αυτήν προϊστάμενο μονάδος.
            
         
               —
            
            
               Η διάταξη κατά την οποία «Η διάρκεια της προσωρινής τοποθέτησης δεν υπερβαίνει το ένα έτος» αναφέρεται αποκλειστικά στη διάρκεια της προσωρινής τοποθέτησης και δεν επηρεάζει τις αποδοχές που αυτή συνεπάγεται σε περίπτωση που η προσωρινή τοποθέτηση παρατείνεται πέρα του έτους.
            
         
               —
            
            
               Η ετήσια προθεσμία δεν έχει απόλυτο χαρακτήρα, εφόσον δεν έχει ως αποδέκτη τον υπάλληλο, αλλά τη διοίκηση, χωρίς άλλωστε να προσδιορίζεται αν είναι υποχρεωτική ή δεσμευτική ή αναγκαστική· επομένως, πρέπει αυτή να νοείται ως έντονη παρότρυνση προς τη διοίκηση να πληρώσει την κενή θέση το ταχύτερο δυνατόν.
            
         2.   Παράβαση της υποχρεώσεως πρόνοιας υπέρ των υπαλλήλων και προσβολή της αρχής της χρηστής διοικήσεως
   
               —
            
            
               Η εν λόγω υποχρέωση συνεπάγεται ότι, όταν η αρχή λαμβάνει μια απόφαση αφορώσα την κατάσταση του υπαλλήλου, οφείλει να λαμβάνει υπόψη όλους τους παράγοντες που ενδέχεται να επηρεάσουν την απόφασή της αυτή και να συνεκτιμά όχι μόνον το συμφέρον της υπηρεσίας αλλά και το συμφέρον του ενδιαφερομένου υπαλλήλου.
            
         
               —
            
            
               Συναφώς η αρχή της χρηστής διοικήσεως συναρτάται συχνάκις με την υποχρέωση πρόνοιας υπέρ των υπαλλήλων.
            
         
               —
            
            
               Εν προκειμένω, η Επιτροπή παρέβη τις υποχρεώσεις της, εφόσον εγνώριζε ότι ο προηγούμενος προϊστάμενος τμήματος επρόκειτο να τοποθετηθεί σε άλλη θέση και άφησε να παραταθεί η προσωρινή τοποθέτηση του Ph. Cova για χρονικό διάστημα πέραν του έτους. Η παρεχόμενη από την Επιτροπή ερμηνεία καταλήγει στο παράδοξο ο προσφεύγων να λαμβάνει εξισωτική αποζημίωση λόγω αναλήψεως διευθυντικών καθηκόντων για ένα μόνον έτος, ενώ άσκησε τα καθήκοντα αυτά επί μακρότερο χρονικό διάστημα.